Document ID: 32003R1267

Europa-Parlamentets og Rådets forordning (EF) nr. 1267/2003
af 16. juni 2003
om ændring af Rådets forordning (EF) nr. 2223/96 med hensyn til frister for indberetning af og undtagelser vedrørende indberetning af de vigtigste nationalregnskabsaggregater, samt med hensyn til indberetning af beskæftigelsesdata vedrørende udførte arbejdstimer
(EØS-relevant tekst)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 285,
under henvisning til forslag fra Kommissionen(1),
under henvisning til udtalelse fra Den Europæiske Centralbank(2),
efter proceduren i traktatens artikel 251(3), og
ud fra følgende betragtninger:
(1) Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab(4), indeholder en referenceramme for fælles regnskabsstandarder, -definitioner, -nomenklaturer og -regler, som gør det muligt at udarbejde regnskabsdata, der er sammenlignelige medlemsstaterne imellem, og som dækker Fællesskabets statistiske behov.
(2) I rapporten fra Det Monetære Udvalg om statistikkrav i Den Økonomiske og Monetære Union (ØMU), som godkendtes af Rådet (økonomi og finans) den 18. januar 1999, understregedes det, at en effektiv overvågning og koordinering af de økonomiske politikker var en vigtig forudsætning for at kunne sikre, at ØMU og det indre marked fungerer tilfredsstillende, og at dette kræver et omfattende statistisk informationssystem, som kan levere beslutningstagerne de data, der er nødvendige som basis for deres beslutninger. Rapporten understregede vigtigheden af, at Fællesskabet og specielt de medlemsstater, der deltager i euroområdet, råder over sådanne oplysninger.
(3) I rapporten understregedes det, at sammenligningen af arbejdsmarkederne landene imellem vil kræve mere opmærksomhed i ØMU.
(4) For at kunne udarbejde kvartalsstatistikker for euroområdet bør fristen for indberetning af de vigtigste nationalregnskabsaggregater afkortes til 70 dage.
(5) Kvartalsvise og årlige undtagelser indrømmet medlemsstaterne, som forhindrer udarbejdelse af de vigtigste nationalregnskabsaggregater for euroområdet og Fællesskabet, bør ophæves.
(6) Handlingsplanen om statistikkrav i ØMU, som godkendtes af Rådet (økonomi og finans) den 29. september 2000, har som et at sine prioriterede områder indberetning af nationalregnskabets beskæftigelsesdata opgjort i enheden "udførte arbejdstimer".
(7) Udvalget for Det Statistiske Program og Udvalget for Penge-, Kreditmarkeds- og Betalingsbalancestatistik er blevet hørt i overensstemmelse med artikel 3 i henholdsvis Rådets afgørelse 89/382/EØF, Euratom(5) og Rådets afgørelse 91/115/EØF(6) -
UDSTEDT FØLGENDE FORORDNING:
Artikel 1
Bilag B til forordning (EF) nr. 2223/96 ændres således:
1) Teksten efter overskriften: "Fremsendelsesprogram for nationalregnskabsdata" ændres således:
a) Teksten under "Oversigt over tabeller" erstattes af teksten i bilag I.
b) Teksten til tabel 1 "Vigtigste aggregater - opgjort på kvartals- og årsbasis" erstattes af teksten i bilag II.
2) Teksten efter overskriften: "Undtagelsesbestemmelser for de tabeller, som skal leveres i forbindelse med spørgeskemaet 'ENS-95' fordelt på lande" erstattes af teksten i bilag III.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 16. juni 2003.

Labels: 12
9
19